TV2 nord har taget et kig på indbyggertallene efter fem år, hvor både corona, inflation og stigende renter har gjort sit indtog.

For nogle byer i Nordjylland, er det de seneste fem år gået stærkt. I hvert fald er der flere byer, hvor der er kommet markant flere indbygger på relativt få år. Og den største procentmæssige fremgang er ikke at finde i allerede store byer. Det er faktisk omvendt. Det er nemlig to kystbyer, der topper listen. Derudover er det populære satellitbyer, der ligger i rimelig køreafstand til Aalborg, som er blandt regionens hurtigst voksende. Herunder kan du se listen over de 12 hurtigst voksende byer i Nordjylland. Indbyggertallet i 2018 svarer til 100 procent, og herunder kan du se, hvor mange procent indbyggere, der så er i 2023. Den statistik glæder borgmester i Jammerbugt, Mogens Christen Gade (V). Tre af byerne, Hune, Aabybro og Nørhalne er nemlig i hans kommune. - Jeg synes, det er vildt godt. Og det er to forskellige segmenter, der søger til henholdsvis Hune og Aabybro, forklarer han. - I Hune er det meget seniorer, der flytter til. Mange bor fast i sommerhuse eller flytter til byen efter mange år i Aalborg. Og i Aabybro kommer de unge mennesker med uddannelser. Her er de tæt på motorvejen og afstanden til Aalborg er til at overskue. Samtidig får de mere for pengene. Det er da også en del af kommunens strategi at trække folk til. Og det lykkes, fordi både private investorer og det offentlige sørger for, at der er mulighed for det. - Der bliver lavet mange boliger; både til ejere og lejere, og der er en god samklang mellem det offentlige og private. I Aabybro er vi gået i gang med at bygge i syv etager, så det ikke kun er i periferien af byen, der er nybyg, siger Mogens Christen Gade. Små byer med stor tilbagegang Indbyggertallene er fundet i Danmarks Statistik, og viser tal over alle nordjyske byer hvor vi ser en stor procentmæssig fremgang på få år. Samtidig valgte TV2 Nord at se nærmere på nogle af de byer, der ligger i bunden af listen. Altså de byer, hvor indbyggertallet procentmæssigt er styrtdykket. Tallene kan du se herunder. Indbyggertallet i 2018 svarer til 100 procent, og her kan du så se, hvor mange færre, der er i 2023.